《翠微楼对竹会饮》
宋代·方凤

缥渺飞楼修竹里，珠帘半捲清风起。月明十二画栏空，美人遥隔湘江水。

夜深吹彻玉参差，引到丹山綵凤仪。还倚仙翁九节杖，翠云深处望安期。

楚调歌残仍击节，檐外纷纷落苍雪。楼头醉卧笑元龙，一片岁寒心似铁。

作者简介：（1240—1321）宋元间婺州浦江人，一名景山，字韶卿(韶父)，号岩南。宋末恩授容州文学，入元不仕。善为古今诗，不缘雕琢，体裁纯密，自成一家。有《存雅堂稿》等。